作者:葛長庚
標題:賀新郎
內容:風送寒蟾影。望銀河、一輪皎潔，宛如金餅。料得故人千里共，使我寸心耿耿。渾無奈、天長夜永。萬樹蕭森猿嘯罷，覺水邊、林下非人境。睡不著，酒方醒。芙蓉池館梧桐井。悄不知、今夕何夕，寒光萬頃。年少風流多感慨，況此良辰美景。須對此、大拼酩酊。滿目新寒舞黃落，嗟此身、何事如萍梗。桂花下，露華冷。